На основу члана 26. став 1. алинеја 6. Закона о планском систему Републике Србије (''Службени гласник Републике Србије'', број 30/2018), Плана развоја Града Ниша за период од 2021-2027 (''Службени лист Града Ниша'', број 36/2021) и члана 37. став 1. тачка 7. Статута Града Ниша („Службени лист Града Ниша", број 88/08, 143/16 и 18/19).

Скупштина Града Ниша на седници одржаној\_\_\_\_\_\_\_\_\_донела је

**ОДЛУКУ**

**О ПРИСТУПАЊУ ИЗРАДИ СРЕДЊОРОЧНОГ ПЛАНА ГРАДА НИША ЗА ПЕРИОД ОД 2024. ДО 2026.ГОДИНЕ**

Члан 1.

Овом одлуком Град Ниш приступа изради Средњорочног Плана Града Ниша за период од 2024. до 2026. године.

Члан 2.

Средњорочни План Града Ниша за период од 2024. до 2026. године (у даљем тексту: Средњорочни План), је свеобухватан плански документ који се доноси за период од 3 (три) године и који омогућава повезивање јавних политика са средњорочним оквиром расхода, који се израђује на основу важећих докумената јавних политика, расположивих капацитета и ресурса, као и промена фактичке ситуације у односу на време када су ти документи јавних политика донети.

Средњорочни План усваја Скупштина Града Ниша, на предлог Градског већа Града Ниша.

Члан 3.

Циљ израде Средњорочног Плана јесте планирање спровођења мера и активности утврђених документима јавних политика и документима развојног планирања у складу са Средњорочним Планом расхода у временски ограниченом периоду од три године.

Члан 4.

Процес израде Средњорочног Плана обухвата следеће фазе:

1. Сагледавање планског оквира и попис обавеза
2. Планирање спровођења обавеза у наредне три године и анализа ресурса
3. Усклађивање са утврђеним лимитима
4. Дефинисање оквира за спровођење, праћење спровођења, извештавање и вредновање Средњорочног Плана
5. Усвајање Средњорочног Плана

Члан 5.

Средњорочни План садржи:

* Опште и посебне циљеве, мере и активности;
* Показатеље учинка остварења општих циљева, посебних циљева и мера;
* Институцију или унутрашњу организациону јединицу одговорну за спровођење активности;
* Рокове за завршетак предвиђених мера и активности;
* Потребна средства за спровођење мера и активности, уз навођење извора финансирања и износа који су обезбеђени или које је тек потребно обезбедитити, као и референце на елементе програмског буџета у оквиру којих се односна средства планирају (буџетски програми, програмске активности и пројекти);
* и друге елементе предвиђене прописима.

Члан 5.

Ради спровођења ове одлуке, образоваће се Управљачка радна група чији је задатак да координира и надзире процес израде Средњорочног Плана да разматра Средњорочни План по фазама припреме, стара се о заступању интереса града и пружању информација јавности у процесу израде и обезбеђивању укључености организационих јединаца градских управа, односно осигуравање несметаног прослеђивања информација од значаја за израду Средњорочног Плана, а од стране градских управа ка секторским радним групама.

Члан 6.

Управљачку радну групу чине председник, координатор и чланови тима.

Чланови тима могу бити именовани из реда: чланова Градског већа, помоћника Градоначелника, Главног урбанисте Града Ниша, Енергетског менаџера Града Ниша, градских управа и Канцеларије за локални економски развој.

Управљачку радну групе именује Градоначелник решењем.

Председник Управљачке радне групе је Градоначелник.

Члан 7.

Стручне, административне, финансијске и организационе послове за потребе Управљачке радне групе ће обављати Канцеларија за локални економски развој у непосредној сарадњи са организационом јединицом надлежном за послове финансија.

Члан 8.

У циљу спровођења ове одлуке и израде Средњорочног Плана, образоваће се и секторске Радне групе за средњорочно планирање (у даљем тексту: Радне групе) одговорне за садржину делова Средњорочног Плана у чијем спровођењу учествују, као и за праћење и извештавање о спровођењу Средњорочног Плана из свог делокруга.

Задаци Радних група су да: сагледају плански оквир из своје надлежности; представе управљачкој радној групи проблеме и кашњења у спровођењу активности у претходном периоду у односу на оно шта је предвиђено документима јавних политика, као и да предложе измене Средњорочног Плана; разраде делове Средњорочног Плана у складу са областима за које су надлежне; представе управљачкој радној групи нове мере и активности које треба финансирати у оквиру расположивих ресурса, или за финансирање из других извора; предложе мере и активности за јачање капацитета и побољшање пословних процеса у надлежности Радне групе; континуирано сарађују са одговорним лицима из организационе јединице надлежне за послове финансија и координатором; организују консултације са осталим учесницима у изради и праћењу спровођења Средњорочног Плана; прате и извештавају о спровођењу Средњорочног Плана из своје надлежности (на крају и током године).

Члан 9.

Чланове секторских радних група именује Градоначелник решењем, на основу предлога Управљачке радне групе.

Секторске радне групе чине координатор и чланови тима.

Координатори секторских радних група су чланови Градског већа.

Управљачка радна група усмерава рад секторских радних група.

Члан 10.

Током израде Средњорочног Плана биће организовани форуми за стручне и јавне расправе, трибине, округли столови и радионице, на којима ће се усаглашавати предложена решења. У њихов рад могу бити укључени и сви остали заинтересовани, како би се обезбедила партиципација и транспарентност процеса одлучивања и правовремено обавештавање јавности.

Члан 11.

За реализацију ове одлуке задужена је Канцеларија за локални економски развој.

Члан 12.

Рок за израду Средњорочног Плана је 10 (десет) месеци од дана ступања на снагу ове одлуке.

Члан 13.

Ова одлука ступа на снагу осмог дана од дана објављивања у ''Службеном листу Града Ниша''.

Број:

У Нишу, . године

СКУПШТИНА ГРАДА НИША

ПРЕСЕДНИК

др Бобан Џунић

ОБРАЗЛОЖЕЊЕ

У члану 25. Закона о планском систему Републике Србије (у даљем тексту: ЗПС) утврђује се да је Средњорочни План свеобухватан плански документ који се доноси за период од три године и који омогућава да се повежу јавне политике са средњорочним оквиром расхода.

Средњорочни План Града Ниша се израђује на основу Плана развоја Града Ниша за период од 2021 до 2027.године и докумената јавних политика Града Ниша (стратегија, програма и њихових акционих планова), развојних мера и активности утврђених на основу надлежности Града Ниша и обавеза Града Ниша проистеклих из републичких докумената јавних политика или на основу посебних прописа, при чему се уважавају расположиви капацитети и ресурси Града Ниша, као и промене околности у односу на време када су плански документи донети. На тај начин Средњорочни План постаје основни управљачки инструмент Града Ниша чији је циљ то да утврди које ће развојне мере и активности бити спроведене у наредне три године. Средњорочни План утврђује ко, шта, кад и како треба да уради, трошкове тих активности у средњорочном периоду и њихову усклађеност са билансним могућностима (утврђеним буџетом за наредну годину и средњорочним оквиром расхода). Средњорочно планирање је интегрисано с процедуром израде буџета тако да коначна алокација ресурса одражава приоритете које је утврдио Град Ниш. Средњорочни План може да обухвати и мере и активности институционалног развоја Града Ниша или мере и активности које Град Ниш намерава да спроведе након што истекне важење одређене стратегије, програма или акционог плана (чиме се премошћава јаз до доношења таквог новог документа јавне политике). Кроз израду Средњорочног Плана обезбеђује се међусобна усклађеност планских докумената Града Ниша (у смислу рокова, одговорности и додатних детаља спровођења). Средњорочно планирање је процедура која се у ЈЛС спроводи сваке године и која се одвија у складу с процедуром израде буџета. Започиње у првом кварталу текуће године, а завршава се 31. јануара наредне године, до када ЈЛС мора донети и објавити свој Средњорочни План.

Одлуком се дефинше да се на почетку процеса образује Управљачка радна група за израду Средњорочног Плана (у даљем тексту: Управљачка радна група), која у складу са својим јасно утврђеним надлежностима (одговорностима), корацима у поступку, као и каналима размене информација разматра питања у вези са приоритетима. Такође, овом одлуком је дефинисано да значајну и формализовану улогу у том процесу имају секторске радне групе.

Даље, овом одлуком се сагледава плански оквир и попис обавеза, планирање спровођење обавеза у наредне три године и анализа ресурса, усклађивање са утврђеним лимитима, процес усвајања Средњорочног Плана и праћење спровођења Средњорочног Плана.

Одлуком се дефинише Канцеларија за локални економски развој као одговорна институција за реализацију ове одлуке.

За реализацију ове одлуке Град Ниш неће имати финансијских обавеза у складу са Споразумом између Сталне конференције градова и општина (СКГО) и Града Ниша која ће пружити техничку подршку процесу припреме средњорочног плана.

Директор

Канцеларије за локални економски развој

Душан Радивојевић